title: 2007/249/CE: Decizia Consiliului din 19 martie 2007 de modificare a Deciziei 2001/822/CE privind asocierea țărilor și teritoriilor de peste mări la Comunitatea Europeană

text:
               26.4.2007

               RO

               Jurnalul Oficial al Uniunii Europene

               L 109/33

      DECIZIA CONSILIULUI

   din 19 martie 2007
   de modificare a Deciziei 2001/822/CE privind asocierea țărilor și teritoriilor de peste mări la Comunitatea Europeană
   (2007/249/CE)
   CONSILIUL UNIUNII EUROPENE,
   având în vedere Tratatul de instituire a Comunității Europene, în special articolul 187,
   având în vedere propunerea Comisiei,
   întrucât:

               (1)

               Decizia 2001/822/CE a Consiliului din 27 noiembrie 2001 privind asocierea țărilor și teritoriilor de peste mări la Comunitatea Europeană („Decizia de asociere peste mări”) (1) stabilește cadrul legal pentru promovarea dezvoltării economice și sociale a țărilor și a teritoriilor de peste mări („TTPM”) și pentru consolidarea relațiilor economice dintre acestea și Comunitate. Decizia de asociere peste mări se aplică până la 31 decembrie 2011. Aceasta ar trebui extinsă până la 31 decembrie 2013, pentru a coincide cu durata celui de-al zecelea Fond European de Dezvoltare (2008-2013) („al zecelea FED”) și a Cadrului financiar multianual 2007-2013.

               (2)

               Anexa II A la Decizia de asociere peste mări stabilește alocațiile financiare pentru perioada 2000-2007. Având în vedere cel de-al zecelea FED nou instituit, ar trebui alocată suma pentru perioada 2008-2013.

               (3)

               În ceea ce privește TTPM, ar trebui elaborate norme de reglementare a tranziției de la cel de-al nouălea FED la cel de-al zecelea FED. Aceste norme ar trebui stabilite în conformitate cu normele generale privind angajarea fondurilor celui de-al nouălea FED și ale FED precedente după 31 decembrie 2007, prevăzute la articolul 1 din Decizia 2005/446/CE a reprezentanților guvernelor statelor membre, reuniți în cadrul Consiliului din 30 mai 2005, care stabilește termenul pentru angajarea fondurilor celui de-al nouălea FED (2) și la articolul 1 alineatele (3) și (4) din Acordul intern dintre reprezentanții guvernelor statelor membre, reuniți în cadrul Consiliului, privind finanțarea ajutorului comunitar în contextul cadrului multianual pentru perioada 2008-2013, în conformitate cu Acordul de Parteneriat ACP-CE, și alocarea asistenței financiare pentru țările și teritoriile de peste mări cărora li se aplică partea a patra din Tratatul CE (3) („Acordul intern de instituire a celui de-al zecelea FED”).

               (4)

               Acordul intern privind instituirea celui de-al zecelea FED stabilește o sumă totală de 286 de milioane EUR care urmează să fie alocată TTPM. Ar trebui stabilite repartizarea acestei sume între diferitele instrumente de cooperare pentru finanțarea dezvoltării legate de FED, pe de o parte, precum și criteriile și elementele pentru stabilirea alocațiilor inițiale indicative pentru TTPM beneficiare, pe de altă parte.

               (5)

               În ceea ce privește repartizarea între diferitele instrumente de cooperare pentru finanțarea dezvoltării legate de FED, ar trebui să se asigure în special coordonarea între sprijinul acordat cooperării și integrării regionale și sprijinul la nivel teritorial, pentru a consolida rezistența TTPM în fața provocărilor cu care acestea se confruntă, indiferent de PNB-ul pe cap de locuitor al acestora sau de alte elemente folosite pentru stabilirea alocațiilor teritoriale.

               (6)

               Sprijinul financiar acordat TTPM ar trebui alocat pe baza unor criterii uniforme, obiective și transparente. Aceste criterii ar trebui să cuprindă, în special, nivelul PNB al unei TTPM, mărimea populației și continuitatea cu FED precedente. Ar trebui aplicat un tratament special pentru TTPM cele mai puțin dezvoltate, menționate în anexa I B la Decizia de asociere peste mări, precum și pentru acele TTPM care, din cauza izolării geografice sau a altor constrângeri, întâmpină mai multe dificultăți în a se angaja în cooperarea și integrarea regională.

               (7)

               Atunci când raportează cheltuielile în cadrul FED către statele membre și Comitetul de asistență pentru dezvoltare al Organizației pentru Dezvoltare și Cooperare Economică (ODCE), Comisia ar trebui să distingă între asistența pentru dezvoltare oficială (ADO) și activități non-ADO.

               (8)

               Ar trebui acordată o atenție specială consolidării capacităților instituționale ale TTPM și bunei guvernări, inclusiv în domeniile financiar, fiscal și judiciar.

               (9)

               De asemenea, ar trebui acordată o atenție specială consolidării cooperării între TTPM, statele ACP și regiunile ultraperiferice menționate la articolul 299 alineatul (2) din tratat, sau alți actori din regiunile respective în care sunt situate TTPM.

               (10)

               Condițiile de finanțare a acțiunilor din cadrul Facilității TTPM menționate în anexa II C la Decizia de asociere peste mări ar trebui armonizate cu reexaminarea articolelor corespunzătoare din anexa II la acordul de parteneriat dintre membrii grupului de state din Africa, zona Caraibelor și Pacific, pe de o parte, și Comunitatea Europeană și statele sale membre, pe de altă parte, semnat la Cotonou la 23 iunie 2000 (4), („acordul de parteneriat ACP-CE”).

               (11)

               Este esențial să se asigure continuitatea cu privire la eligibilitatea TTPM pentru finanțarea de la liniile bugetare tematice generale ale bugetului general al Uniunii Europene, cu excepția FED. Regulamentele tematice menționate în anexa II E la Decizia de asociere peste mări au fost înlocuite prin Regulamentul (CE) nr. 1905/2006 al Parlamentului European și al Consiliului din 18 decembrie 2006 de instituire a unui instrument pentru finanțarea cooperării pentru dezvoltare (5) de la 1 ianuarie 2007. Prin urmare, anexa II E ar trebui modificată în vederea înlocuirii referințelor la aceste regulamente cu o referință la noul instrument de finanțare. În scopul asigurării continuității, o astfel de modificare ar trebui să se aplice de la 1 ianuarie 2007.

               (12)

               Ținând seama de relația specială dintre TTPM și statele membre de care sunt legate, ar trebui generalizată posibila participare a TTPM la programele comunitare orizontale, astfel încât să li se permită TTPM să participe la programele deschise statelor membre de care țin, cu respectarea normelor și a obiectivelor programelor și a regimurilor aplicabile statelor membre în cauză. Pentru a permite participarea TTPM de la începutul noii perioade de programare, această modificare ar trebui introdusă de la 1 ianuarie 2007.

               (13)

               În 2008-2009 ar trebui întreprinsă o reexaminare care să acopere toate aspectele cheltuielilor și resurselor Uniunii Europene, inclusiv finanțarea TTPM, în baza unui raport al Comisiei.

               (14)

               Modificările tehnice curente nu aduc atingere reexaminării ulterioare a Deciziei de asociere peste mări, în special în temeiul articolului 62,

         DECIDE:
   Articolul 1
   Decizia 2001/822/CE a Consiliului se modifică după cum urmează:

               1.

               La articolul 23, al patrulea paragraf se înlocuiește cu următorul text:
               „Procedurile financiare și contabile aplicabile cooperării pentru finanțarea dezvoltării TTPM, în temeiul celui de-al nouălea FED, sunt cele prevăzute în Regulamentul financiar al celui de-al nouălea FED. Procedurile financiare și contabile aplicabile cooperării pentru finanțarea dezvoltării pentru TTPM, în temeiul celui de-al zecelea FED, sunt cele prevăzute în Regulamentul financiar al celui de-al zecelea FED.”

               2.

               La articolul 24 se adaugă următorul alineat:
               „(9)   Pentru punerea în aplicare a celui de-al zecelea FED, se aplică dispozițiile respective din acordul intern privind instituirea celui de-al zecelea FED.”

               3.

               La articolul 25 alineatul (1), expresia „perioada 2000-2007” se înlocuiește cu expresia „perioadele 2000-2007 și 2008-2013”.

               4.

               Articolul 31 se înlocuiește cu următorul text:
               „Articolul 31
               Asistența tehnică
               (1)   La inițiativa sau în numele Comisiei, se pot finanța studii sau măsuri de asistență tehnică pentru a asigura pregătirea, monitorizarea, evaluarea și controlul necesare punerii în aplicare a prezentei decizii și evaluarea generală a prezentei decizii, menționată la articolul 1 alineatul (1) litera (c) din anexa II A.
               Astfel de studii sau măsuri de asistență tehnică sunt finanțate prin alocația totală nerambursabilă.
               (2)   La inițiativa TTPM și cu avizul Comisiei, se pot finanța studii sau măsuri de asistență tehnică legate de punerea în aplicare a activităților cuprinse în DOCUP.
               În cadrul celui de-al nouălea FED, astfel de studii sau măsuri de asistență tehnică sunt finanțate prin alocația acordată TTPM în cauză. În cadrul celui de-al zecelea FED, acestea sunt finanțate prin alocația totală nerambursabilă.”

               5.

               Se adaugă articolul 33a, după cum urmează:
               „Articolul 33a
               (1)   După 31 decembrie 2007 sau după data intrării în vigoare a Acordului intern de instituire a celui de-al zecelea FED, în cazul în care această dată este ulterioară, soldurile celui de-al nouălea FED sau ale FED precedente nu mai sunt angajate, cu excepția soldurilor și a fondurilor dezangajate după data intrării în vigoare a acestui acord, rezultate din sistemul care garantează stabilizarea încasărilor la export provenite din produse agricole primare (Stabex) în cadrul FED anterioare celui de-al nouălea FED, precum și a soldurilor și a rambursărilor restante ale fondurilor alocate în cadrul celui de-al nouălea FED pentru finanțarea resurselor facilității prevăzute în anexa II C, cu excepția subvențiilor respective la dobândă.
               (2)   Cu excepția unei hotărâri contrare adoptate de către Consiliu în unanimitate, la propunerea Comisiei, fondurile dezangajate din cadrul celui de-al nouălea FED sau din cadrul FED precedente nu mai sunt angajate după 31 decembrie 2007, exceptând fondurile Stabex dezangajate după data intrării în vigoare a acestui acord, care sunt automat transferate programelor teritoriale indicative respective, finanțate în conformitate cu articolul 3 alineatul (1) din anexa II Aa, și fondurile alocate în cadrul celui de-al nouălea FED pentru finanțarea resurselor facilității prevăzute în anexa II C, cu excepția subvențiilor respective la dobândă.”

               6.

               Articolul 58 se înlocuiește cu următorul text:
               „Articolul 58
               Programe deschise TTPM
               Persoanele originare dintr-o TTPM și, după caz, organismele și instituțiile relevante, publice și/sau private, ale unei TTPM sunt eligibile pentru programele comunitare și sunt supuse normelor și obiectivelor programelor, precum și regimurilor aplicabile statului membru de care TTPM sunt legate. Programele se aplică resortisanților TTPM în cadrul cotei statului membru de care ține TTPM în cauză, în cazul în care programul respectiv utilizează o astfel de cotă.
               Principalele programe deschise TTPM sunt cele menționate în anexa II F, precum și orice program care le succedă.”

               7.

               La articolul 63, anul „2011” se înlocuiește cu anul „2013”.

               8.

               La articolul 1 alineatul (1) litera (c) din anexa II A, expresia „doi ani” se înlocuiește cu expresia „patru ani”.

               9.

               După anexa II A se inserează o nouă anexă II Aa, al cărei text apare în anexa I la prezenta decizie.

               10.

               Anexa II B se modifică după cum urmează:

                           (a)

                           Articolul 1 se înlocuiește cu următorul text:
                           „Articolul 1
                           (1)   O sumă de maximum 20 de milioane EUR se acordă de către BEI, în conformitate cu articolul 5 din Acordul intern privind instituirea celui de-al nouălea FED, sub forma unor împrumuturi din propriile sale resurse, în conformitate cu condițiile prevăzute în statutul acesteia și în prezenta anexă.
                           (2)   O sumă de maximum 30 de milioane EUR se acordă de către BEI, în conformitate cu articolul 3 din Acordul intern privind instituirea celui de-al zecelea FED, sub forma unor împrumuturi din propriile sale resurse, în conformitate cu condițiile prevăzute în statutul acesteia și în prezenta anexă.”

                           (b)

                           La articolul 2 alineatul (2), litera (c) se înlocuiește cu următorul text:

                                       „(c)

                                       în perioada acoperită de cel de-al nouălea FED, suma subvenției la dobândă, calculată la valoarea ei în momentul vărsării împrumutului, se impută din suma alocației în subvenții la dobândă prevăzută la articolul 3 alineatul (3) litera (d) din anexa II A și se varsă direct către BEI.
                                       În perioada acoperită de cel de-al zecelea FED, suma subvenției la dobândă, calculată la valoarea ei în momentul vărsării împrumutului, se impută din suma alocației în subvenții la dobândă prevăzută la articolul 1 alineatul (1) litera (b) din anexa II Aa și se varsă direct către BEI.
                                       Subvențiile la dobândă se pot capitaliza sau utiliza sub formă de ajutoare nerambursabile, pentru a sprijini asistența tehnică în cadrul proiectelor, în special în favoarea instituțiilor financiare din TTPM.”

               11.

               Anexa II C se înlocuiește cu textul din anexa II la prezenta decizie.

               12.

               Anexa II E se înlocuiește cu textul din anexa III la prezenta decizie.

               13.

               Anexa II F se înlocuiește cu textul din anexa IV la prezenta decizie.

         Articolul 2
   Intrarea în vigoare
   Prezenta decizie intră în vigoare la data publicării în Jurnalul Oficial al Uniunii Europene.
   Cu toate acestea, articolul 1 punctele 6, 12 și 13 se aplică de la 1 ianuarie 2007.

      Adoptată la Bruxelles, 19 martie 2007.

            Pentru Consiliu

            Președintele

         H. SEEHOFER

      (1)  JO L 314, 30.11.2001, p. 1.

      (2)  JO L 156, 18.6.2005, p. 19.

      (3)  JO L 247, 9.9.2006, p. 32.

      (4)  JO L 317, 15.12.2000, p. 3. Acord, astfel cum a fost modificat ultima dată prin Decizia nr. 1/2006 a Consiliului de Miniștri al ACP-CE (JO L 247, 9.9.2006, p. 22).

      (5)  JO L 378, 27.12.2006, p. 41.

      ANEXA I

            „ANEXA II Aa
            ASISTENȚA FINANCIARĂ A COMUNITĂȚII: AL ZECELEA FED
            Articolul 1
            Repartizarea între diferitele instrumente
            (1)   În temeiul prezentei decizii, pentru perioada de șase ani cuprinsă între 1 ianuarie 2008 și 31 decembrie 2013, suma totală de 286 de milioane EUR din asistența financiară a Comunității în baza celui de-al zecelea FED, stabilită prin Acordul intern de instituire a celui de-al zecelea FED, se repartizează după cum urmează:

                        (a)

                        250 de milioane EUR sub formă de ajutoare nerambursabile pentru sprijinul programabil pentru dezvoltarea pe termen lung, ajutorul umanitar, ajutorul de urgență, ajutorul pentru refugiați, precum și pentru sprijinul suplimentar în caz de fluctuații ale veniturilor din exporturi, cât și pentru sprijinul acordat cooperării și integrării regionale;

                        (b)

                        30 de milioane EUR pentru a finanța facilitatea pentru investiții a TTPM prevăzută în anexa II C, din care o sumă maximă de 1,5 milioane EUR este rezervată pentru finanțarea subvențiilor la dobândă pentru acțiunile care urmează să fie finanțate de BEI din propriile sale resurse, în conformitate cu anexa II B, sau în cadrul Facilității pentru investiții a TTPM;

                        (c)

                        6 milioane EUR pentru studii sau măsuri de asistență tehnică în conformitate cu articolul 31 din prezenta decizie.

                  (2)   Fondurile celui de-al zecelea FED nu mai pot fi angajate după 31 decembrie 2013, cu excepția unei hotărâri contrare adoptate de Consiliu în unanimitate, la propunerea Comisiei.
            (3)   În cazul în care fondurile menționate la alineatul (1) se epuizează înainte de expirarea prezentei decizii, Consiliul adoptă măsurile corespunzătoare.
            Articolul 2
            Administrarea resurselor
            BEI administrează împrumuturile acordate din propriile sale resurse, menționate în anexa II B, precum și acțiunile finanțate în cadrul Facilității pentru investiții a TTPM, menționate în anexa II C. Toate celelalte resurse financiare în conformitate cu prezenta decizie se administrează de către Comisie.
            Articolul 3
            Repartizarea între TTPM
            Suma de 250 de milioane EUR, menționată la articolul 1 alineatul (1) litera (a), se alocă pe baza necesităților și a performanțelor TTPM, în conformitate cu criteriile următoare:

                        1.

                        O sumă A de 195 de milioane EUR se alocă TTPM pentru a finanța, în special, inițiativele prevăzute în documentele unice de programare, inclusiv acțiunile prioritare pentru dezvoltare socială și protecția mediului, în cadrul luptei împotriva sărăciei. După caz, documentele unice de programare acordă o atenție deosebită acțiunilor care vizează consolidarea guvernării și a capacităților instituționale ale TTPM beneficiare și, atunci când este relevant, calendarului probabil al acțiunilor avute în vedere.
                        Repartizarea sumei A ține seama de mărimea populației, de nivelul produsului național brut (PNB), de nivelul și de utilizarea alocațiilor FED precedente, de constrângerile datorate izolării geografice și de obstacolele structurale și de altă natură cu care se confruntă TTPM cele mai puțin dezvoltate menționate la articolul 3 din prezenta decizie. Orice alocare este realizată astfel încât să permită o utilizare eficientă. Aceasta ar trebui decisă în conformitate cu principiul subsidiarității.
                        Această sumă este în principiu repartizată acelor TTPM cu un PNB pe cap de locuitor care nu depășește PNB-ul pe cap de locuitor al Comunității, conform datelor statistice disponibile.

                        2.

                        40 de milioane EUR vor fi repartizate pentru a sprijini cooperarea și integrarea regională, în conformitate cu articolul 16 din prezenta decizie, inclusiv pentru acțiunile de dialog și parteneriat prevăzute la articolul 7, pentru pregătirea pentru dezastrele regionale și pentru inițiativele de atenuare a efectelor acestora și, în coordonare cu alte instrumente financiare comunitare, pentru cooperarea între TTPM și regiunile ultraperiferice menționate la articolul 299 alineatul (2) din tratat.

                        3.

                        Punctul 1 nu se aplică Groenlandei.

                        4.

                        O rezervă B nealocată în valoare de 15 milioane EUR este rezervată pentru:

                                    (a)

                                    finanțarea ajutorului umanitar, a ajutorului de urgență și a ajutorului pentru refugiați în favoarea TTPM și, dacă este necesar, pentru sprijinul suplimentar în caz de fluctuații ale veniturilor din exporturi, în conformitate cu anexa II D;

                                    (b)

                                    efectuarea de noi repartizări, în funcție de evoluția necesităților și a performanțelor TTPM menționate la alineatul (1).

                              Performanțele se evaluează în mod obiectiv și transparent, ținând seama de utilizarea resurselor alocate, de aplicarea eficientă a acțiunilor în curs, de atenuarea sau reducerea sărăciei și de măsurile adoptate privind dezvoltarea durabilă.

                        5.

                        În conformitate cu punctele 1, 2, 3 și 4, sumele indicative alocate în cadrul celui de-al zecelea FED sunt adoptate de către Comisie, în temeiul articolului 24 din prezenta decizie.

                        6.

                        Comisia poate decide, în urma unei reexaminări la jumătatea parcursului, cu privire la alocarea diferită a oricăror fonduri nealocate menționate în prezentul articol. Procedurile privind reexaminarea în cauză, precum și decizia privind orice nouă alocare se adoptă în conformitate cu articolul 24 din prezenta decizie.”

      ANEXA II

            „ANEXA II C
            ASISTENȚA FINANCIARĂ A COMUNITĂȚII: FACILITATEA PENTRU INVESTIȚII A TTPM
            Articolul 1
            Obiectiv
            Se stabilește o facilitate pentru investiții a TTPM («facilitatea») pentru a promova întreprinderile viabile din punct de vedere comercial, în special din sectorul privat, dar și pe cele din sectorul public care sprijină dezvoltarea sectorului privat.
            Termenii și condițiile de finanțare privind operațiunile facilității și împrumuturile din propriile resurse acordate de BEI sunt cele prevăzute în prezenta anexă și în anexa II B. Pentru punerea în aplicare a celui de-al nouălea FED, se aplică articolele 29 și 30 din acordul intern privind al nouălea FED. Pentru punerea în aplicare a celui de-al zecelea FED, se aplică dispozițiile respective din acordul intern de instituire a celui de-al zecelea FED.
            Aceste resurse pot fi canalizate către întreprinderile eligibile, fie direct, fie indirect, prin fondurile de investiții și/sau prin intermediarii financiari eligibili.
            Articolul 2
            Resursele facilității
            (1)   Resursele facilității se pot utiliza, inter alia, pentru:

                        (a)

                        furnizarea capitalului de risc sub formă de:

                                    (i)

                                    participări la capitalul întreprinderilor din TTPM, inclusiv al instituțiilor financiare;

                                    (ii)

                                    asistență sub formă de cvasicapital acordată întreprinderilor din TTPM, inclusiv instituțiilor financiare;

                                    (iii)

                                    garanții și alte instrumente de protejare a creditului care se pot utiliza pentru a acoperi riscurile politice și alte riscuri legate de investiții care afectează atât investitorii și furnizorii de fonduri străini, cât și pe cei locali;

                        (b)

                        acordarea împrumuturilor obișnuite.

                  (2)   Participarea la capital vizează, în general, participarea minoritară și este remunerată pe baza rezultatelor proiectului în cauză.
            (3)   Asistența sub formă de cvasicapital poate cuprinde avansuri ale acționarilor, obligațiuni convertibile, împrumuturi condiționate, subordonate și participative sau orice altă formă de asistență similară. Această asistență poate consta în special în:

                        (a)

                        împrumuturi condiționate, a căror amortizare și/sau durată depind de îndeplinirea anumitor condiții privind rezultatele proiectului; în cazul particular al împrumuturilor condiționate acordate pentru acoperirea costului studiilor de preinvestiții sau al asistenței tehnice legate de proiect, rambursarea capitalului și/sau a dobânzilor se poate elimina, în cazul în care nu s-a efectuat investiția;

                        (b)

                        împrumuturi participative, a căror amortizare și/sau durată depind de rentabilitatea financiară a proiectului;

                        (c)

                        împrumuturi subordonate, a căror rambursare nu intervine decât după decontarea altor creanțe.

                  (4)   Remunerația fiecărei acțiuni se stabilește în momentul contractării împrumutului.
            Cu toate acestea:

                        (a)

                        pentru împrumuturile condiționate sau participative, remunerația cuprinde în mod normal o rată a dobânzii fixă ce nu depășește 3 % și un element variabil legat de performanțele proiectului;

                        (b)

                        pentru împrumuturile subordonate, rata dobânzii este legată de cea a pieței.

                  (5)   Suma garanțiilor se stabilește astfel încât să reflecte riscurile asigurate și caracteristicile particulare ale operațiunii.
            (6)   Rata dobânzii împrumuturilor obișnuite conține o rată de referință practicată de BEI pentru împrumuturi similare în aceleași condiții de scutire și de modalități de amortizare, la care se adaugă o majorare stabilită de BEI.
            (7)   Împrumuturi obișnuite se pot acorda în condiții concesionale în următoarele cazuri:

                        (a)

                        pentru proiectele de infrastructură în TTPM cele mai puțin dezvoltate, în TTPM postconflict sau în TTPM afectate de dezastre naturale, indispensabile dezvoltării sectorului privat. În aceste cazuri, rata dobânzii împrumutului se reduce cu 3 %;

                        (b)

                        pentru proiecte care implică operațiuni de restructurare în cadrul privatizării sau pentru proiecte care comportă avantaje sociale și ecologice, substanțiale și ușor de demonstrat. În aceste cazuri, împrumuturile pot fi însoțite de subvenții la dobândă, ale căror sumă și formă se stabilesc în funcție de particularitățile proiectului. Cu toate acestea, reducerea ratei dobânzii nu depășește 3 %.

                  Rata finală pentru împrumuturile menționate la literele (a) sau (b) nu este în niciun caz mai mică de 50 % din rata de referință.
            (8)   Fondurile necesare pentru aceste condiții favorabile se iau din facilitate și nu depășesc 5 % din suma totală alocată pentru finanțarea investițiilor prin intermediul facilității și de către BEI din propriile sale resurse.
            (9)   Subvențiile la dobândă se pot capitaliza sau utiliza sub formă de ajutoare nerambursabile. Bugetul pentru reducerea ratei dobânzii se poate utiliza, în proporție de maximum 10 %, pentru a sprijini asistența tehnică legată de proiecte, în special în favoarea instituțiilor financiare ale TTPM.
            Articolul 3
            Operațiuni legate de facilitate
            (1)   Facilitatea operează în toate sectoarele economice și sprijină investițiile unor organisme din sectorul privat și din sectorul public administrate din punct de vedere comercial, inclusiv infrastructuri economice și tehnologice generatoare de venituri, care au o importanță deosebită pentru sectorul privat. Facilitatea:

                        (a)

                        este gestionată ca un fond «revolving», iar scopul ei este de a fi viabilă din punct de vedere financiar. Intervențiile sale se fac în condițiile pieței și evită crearea denaturărilor pe piețele locale și înlăturarea surselor private de capital;

                        (b)

                        sprijină sectorul financiar al TTPM și are un rol catalizator prin încurajarea mobilizării de resurse locale pe termen lung și prin atragerea investitorilor și a furnizorilor de credite privați din străinătate spre proiecte în TTPM;

                        (c)

                        suportă o parte din riscurile proiectelor pe care le finanțează, viabilitatea sa financiară fiind asigurată în cadrul portofoliului global, și nu prin acțiuni individuale; și

                        (d)

                        se străduiește să mobilizeze fonduri prin instituțiile și programele TTPM care promovează dezvoltarea întreprinderilor mici și mijlocii (IMM-uri).

                  (2)   BEI este remunerată pentru costurile suportate în gestionarea facilității. În primii doi ani de la intrarea în vigoare a celui de-al doilea protocol financiar, această remunerație este de maximum 2 % pe an din dotarea inițială totală a facilității. Prin urmare, remunerația BEI include un element fix de 0,5 % pe an din dotarea inițială și un element variabil în valoare de maximum 1,5 % pe an din portofoliul facilității, care este investit în proiecte în TTPM. Remunerația este finanțată din facilitate.
            (3)   La expirarea prezentei decizii, cu excepția cazului în care se decide altfel de către Consiliu, rambursările nete cumulate la facilitate se transferă instrumentului financiar următor în favoarea TTPM.
            Articolul 4
            Condiții privind riscul cursului de schimb
            Pentru a minimaliza efectele fluctuațiilor cursului de schimb, problemele legate de riscul cursului de schimb se abordează în modul următor:

                        (a)

                        în cazul unei participări la capital care vizează consolidarea fondurilor proprii ale unei întreprinderi, riscul cursului de schimb este în general suportat de facilitate;

                        (b)

                        în cazul finanțării IMM-urilor cu capitaluri de risc, riscul cursului de schimb se repartizează în general între Comunitate, pe de o parte, și celelalte părți în cauză, pe de altă parte. În medie, riscul cursului de schimb se repartizează în părți egale;

                        (c)

                        atunci când este realizabil și oportun, în special în țările caracterizate printr-o stabilitate macroeconomică și financiară, facilitatea încearcă să acorde împrumuturile în moneda locală a TTPM, asumându-și astfel riscul cursului de schimb.”

      ANEXA III

            „ANEXA II E
            ASISTENȚA FINANCIARĂ A COMUNITĂȚII: AJUTORUL BUGETAR PENTRU ȚĂRILE ÎN CURS DE DEZVOLTARE
            Fără a aduce atingere posibilelor modificări ale dispozițiilor bugetare, TTPM beneficiază de următoarele acțiuni adoptate pentru țările în curs de dezvoltare în cadrul bugetului general al Uniunii Europene:

                        1.

                        Programele tematice care intră sub incidența Regulamentului (CE) nr. 1905/2006 al Parlamentului European și al Consiliului din 18 decembrie 2006 de instituire a unui instrument financiar pentru cooperarea pentru dezvoltare (1) (ICD) și de acordare a unui sprijin direct politicii de dezvoltare și cooperare a Comunității Europene.

                        2.

                        Operațiunile de reabilitare și de reconstrucție, așa cum sunt prevăzute în Regulamentul (CE) nr. 1717/2006 al Parlamentului European și al Consiliului din 15 noiembrie 2006 de creare a unui instrument pentru stabilitate (2).

                        3.

                        Ajutorul umanitar, astfel cum cum este prevăzut în Regulamentul (CE) nr. 1257/96 al Consiliului din 20 iunie 1996 privind ajutorul umanitar (3).

         (1)  JO L 378, 27.12.2006, p. 41.

         (2)  JO L 327, 24.11.2006, p. 1.

         (3)  JO L 163, 2.7.1996, p. 1. Regulament, astfel cum a fost modificat ultima dată prin Regulamentul (CE) nr. 1882/2003 al Parlamentului European și al Consiliului (JO L 284, 31.10.2003, p. 1).”

      ANEXA IV

            „ANEXA II F
            ALTE TIPURI DE ASISTENȚĂ A COMUNITĂȚII: PARTICIPAREA LA PROGRAMELE COMUNITARE
            În conformitate cu articolul 58 din prezenta decizie, următoarele programe și orice programe care le succedă se aplică, printre altele, resortisanților TTPM în cadrul cotei pentru statul membru de care ține TTPM în cauză, în cazul în care programul respectiv utilizează o astfel de cotă:

                        1.

                        Programe de educare și formare profesională:

                                    —

                                    un program de acțiune în domeniul învățării pe tot parcursul vieții (2007-2013), instituit prin Decizia nr. 1720/2006/CE a Parlamentului European și a Consiliului din 15 noiembrie 2006 de stabilire a unui program de acțiune în domeniul învățării continue (1);

                                    —

                                    programul «Tineretul în acțiune» (2007-2013), instituit prin Decizia nr. 1719/2006/CE a Parlamentului European și a Consiliului din 15 noiembrie 2006 de stabilire a Programului «Tineretul în acțiune» pentru perioada 2007-2013 (2).

                        2.

                        Programele din cadrul Programului-cadru pentru competitivitate și inovare (PCI) (2007-2013), instituit prin Decizia nr. 1639/2006/CE a Parlamentului European și a Consiliului din 24 octombrie 2006 de stabilire a Programului-cadru pentru competitivitate și inovare (2007-2013) (3);

                        3.

                        Programele din cadrul celui de-al șaptelea Program-cadru al Comunității Europene, instituit prin Decizia nr. 1982/2006/CE a Parlamentului European și a Consiliului din 18 decembrie 2006 referitor la cel de-al șaptelea Program-cadru al Comunității Europene pentru acțiuni de cercetare, dezvoltare tehnologică și demonstrație (2007-2013) (4).

                        4.

                        Programe în domeniul culturii și al audiovizualului:

                                    —

                                    Programul de sprijin pentru sectorul audiovizual european (MEDIA 2007), instituit prin Decizia nr. 1718/2006/CE a Parlamentului European și a Consiliului din 15 noiembrie 2006 privind punerea în aplicare a unui program de sprijin pentru sectorul audiovizual european (MEDIA 2007) (5);

                                    —

                                    Cultura (2007-2013), instituit prin Decizia nr. 1903/2006/CE a Parlamentului European și a Consiliului din 12 decembrie 2006 de instituire a Programului Cultura (2007-2013) (6).

                        5.

                        Programul HRTP Japan (human resources training programme in Japan – program de formare a resurselor umane în Japonia) și misiunile tematice prevăzute în Decizia 92/278/CEE a Consiliului din 18 mai 1992 de confirmare a consolidării Centrului pentru Cooperare Industrială CE-Japonia (7).

         (1)  JO L 327, 24.11.2006, p. 45.

         (2)  JO L 327, 24.11.2006, p. 30.

         (3)  JO L 310, 9.11.2006, p. 15.

         (4)  JO L 412, 30.12.2006, p. 1.

         (5)  JO L 327, 24.11.2006, p. 12.

         (6)  JO L 378, 27.12.2006, p. 22.

         (7)  JO L 144, 26.5.1992, p. 19.”


title: 2008/157/CE: Decizia Consiliului din 18 februarie 2008 privind principiile, prioritățile și condițiile cuprinse în parteneriatul pentru aderarea Republicii Turcia și de abrogare a Deciziei 2006/35/CE

text:
               26.2.2008

               RO

               Jurnalul Oficial al Uniunii Europene

               L 51/4

      DECIZIA CONSILIULUI

   din 18 februarie 2008
   privind principiile, prioritățile și condițiile cuprinse în parteneriatul pentru aderarea Republicii Turcia și de abrogare a Deciziei 2006/35/CE
   (2008/157/CE)
   CONSILIUL UNIUNII EUROPENE,
   având în vedere Tratatul de instituire a Comunității Europene,
   având în vedere Regulamentul (CE) nr. 390/2001 al Consiliului din 26 februarie 2001 privind asistența pentru Turcia în cadrul strategiei de preaderare, în special instituirea unui parteneriat pentru aderare (1), în special articolul 2,
   având în vedere propunerea Comisiei,
   întrucât:

               (1)

               Regulamentul (CE) nr. 390/2001 prevede că, hotărând cu majoritate calificată, la propunerea Comisiei, Consiliul stabilește principiile, prioritățile, obiectivele intermediare și condițiile cuprinse în parteneriatul pentru aderare, astfel cum va fi prezentat Turciei, precum și adaptările semnificative care i se vor aduce ulterior.

               (2)

               Pe baza acestora, Consiliul a adoptat în 2001 și 2003 (2) un parteneriat pentru aderarea Turciei.

               (3)

               Recomandarea Comisiei din 2004 cu privire la Turcia a subliniat faptul că Uniunea Europeană ar trebui să continue să monitorizeze procesul de reformă politică și că în 2005 ar trebui propus un parteneriat pentru aderare revizuit. Prin urmare, Consiliul a adoptat un parteneriat revizuit în ianuarie 2006 (3).

               (4)

               În decembrie 2004, Consiliul European a stabilit în concluziile sale că Uniunea Europeană va continua să monitorizeze îndeaproape progresele înregistrate în materie de reforme politice pe baza unui parteneriat pentru aderare care să stabilească prioritățile pentru procesul de reformă.

               (5)

               La 3 octombrie 2005, statele membre au început negocierile cu Turcia cu privire la aderarea acesteia la Uniunea Europeană. Progresul acestor negocieri va fi determinat de progresele înregistrate de Turcia în pregătirile sale pentru aderare, progres evaluat, inter alia, ținându-se seama de nivelul punerii în aplicare a parteneriatului pentru aderare, revizuit periodic.

               (6)

               Comunicarea Comisiei privind strategia de extindere și principalele provocări pentru 2006-2007 a menționat că parteneriatele vor fi actualizate la sfârșitul anului 2007.

               (7)

               La 11 decembrie 2006, Consiliul a convenit ca, în cadrul Conferinței interguvernamentale, statele membre să nu adopte decizii privind deschiderea a opt capitole care acoperă domenii de politică relevante în ceea ce privește restricțiile impuse de Turcia asupra Republicii Cipru și nici privind închiderea temporară a unor capitole, până în momentul în care Comisia nu confirmă că Turcia și-a îndeplinit obligațiile referitoare la protocolul adițional.

               (8)

               La 17 iulie 2006, Consiliul a adoptat Regulamentul (CE) nr. 1085/2006 de instituire a unui instrument de asistență pentru preaderare (IPA) (4), care stabilește un nou cadru pentru asistența financiară acordată țărilor în etapa de preaderare.

               (9)

               Prin urmare, ar trebui adoptat un parteneriat pentru aderare revizuit, care să actualizeze parteneriatul actual, pentru a identifica noile priorități pentru activitățile viitoare, pe baza constatărilor din raportul intermediar de activitate din 2007 referitor la pregătirile Turciei pentru progresul integrării în Uniunea Europeană.

               (10)

               În sensul pregătirilor pentru aderare, Turcia ar trebui să elaboreze un plan care să conțină un calendar și măsuri specifice pentru abordarea priorităților acestui parteneriat pentru aderare.

               (11)

               Decizia 2006/35/CE ar trebui abrogată,

         DECIDE:
   Articolul 1
   În conformitate cu articolul 2 din Regulamentul (CE) nr. 390/2001, principiile, prioritățile, obiectivele intermediare și condițiile cuprinse în parteneriatul pentru aderarea Turciei sunt prevăzute în anexa la prezenta decizie.
   Articolul 2
   Punerea în aplicare a parteneriatului pentru aderare se examinează și se monitorizează în cadrul organismelor constituite în temeiul Acordului de asociere, precum și de către Consiliu pe baza rapoartelor anuale prezentate de către Comisie.
   Articolul 3
   Decizia 2006/35/CE se abrogă.
   Articolul 4
   Prezenta decizie intră în vigoare în a treia zi de la data publicării în Jurnalul Oficial al Uniunii Europene.

      Adoptată la Bruxelles, 18 februarie 2008.

            Pentru Consiliu

            Președintele

         D. RUPEL

      (1)  JO L 58, 28.2.2001, p. 1.

      (2)  Decizia 2001/235/CE (JO L 85, 24.3.2001, p. 13) și Decizia 2003/398/CE (JO L 145, 12.6.2003, p. 40).

      (3)  Decizia 2006/35/CE (JO L 22, 26.1.2006, p. 34).

      (4)  JO L 210, 31.7.2006, p. 82.

      ANEXĂ
      TURCIA: PARTENERIATUL PENTRU ADERARE 2007
      1.   INTRODUCERE
      Consiliul European reunit la Luxemburg în decembrie 1997 a hotărât că parteneriatul pentru aderare ar constitui axa esențială a strategiei de preaderare consolidate prin mobilizarea, într-un cadru unic, a tuturor formelor de asistență acordată țărilor candidate. În acest mod, Comunitatea își orientează asistența către nevoile specifice ale fiecărui stat candidat pentru a-l sprijini în depășirea unor probleme specifice cu care se confruntă în perspectiva aderării.
      Primul parteneriat pentru aderarea Turciei a fost adoptat de Consiliu în martie 2001. Documentul de strategie al Comisiei privind extinderea din octombrie 2002 prevedea propunerea de către Comisie a unei versiuni revizuite a parteneriatului pentru aderarea Turciei. Ulterior, în martie 2003, Comisia a prezentat un parteneriat pentru aderare revizuit, care a fost adoptat de Consiliu în luna mai a aceluiași an. În recomandarea sa din octombrie 2004, Comisia a propus ca, în vederea garantării durabilității și a ireversibilității procesului de reformă politică, UE să continue să monitorizeze îndeaproape progresele înregistrate în ceea ce privește reformele politice. În special, Comisia a propus adoptarea unui parteneriat pentru aderare revizuit în 2005, care a fost adoptat de Consiliu în ianuarie 2006. În baza previziunilor cu privire la progresele înregistrate în aplicarea priorităților pe termen scurt enunțate în parteneriate, se obișnuiește ca parteneriatele să fie actualizate o dată la doi ani. Prin urmare, Comisia propune reînnoirea parteneriatului de aderare.
      Turcia ar trebui să elaboreze un plan care să conțină un calendar și măsuri specifice destinate abordării priorităților parteneriatului pentru aderare.
      Parteneriatul pentru aderare revizuit constituie baza unei serii de instrumente politice/financiare care vor fi utilizate pentru a ajuta Turcia în pregătirile sale pentru aderare. În special, parteneriatul pentru aderare revizuit va constitui baza viitoarelor reforme politice, servind drept etalon pentru evaluarea progreselor viitoare.
      2.   PRINCIPII
      Principalele priorități identificate pentru Turcia se referă la capacitatea acesteia de a satisface criteriile definite de Consiliul European de la Copenhaga din 1993 și cerințele cadrului de negociere adoptat de Consiliu la 3 octombrie 2005.
      3.   PRIORITĂȚI
      Prioritățile enumerate în prezentul parteneriat pentru aderare au fost selectate pe baza faptului că este realist să se preconizeze că Turcia le poate realiza sau poate face progrese semnificative în privința lor în următorii câțiva ani. Se face o distincție între prioritățile pe termen scurt, care ar trebui să fie aduse la îndeplinire în decursul unui an sau doi, și prioritățile pe termen mediu, care ar trebui să fie aduse la îndeplinire în decursul a trei-patru ani. Prioritățile privesc atât legislația, cât și punerea în aplicare a acesteia.
      Parteneriatul pentru aderare revizuit indică domeniile prioritare pentru pregătirile pentru aderare ale Turciei. În ultimă instanță, totuși, Turcia va trebui să abordeze toate aspectele identificate în rapoartele intermediare de activitate, inclusiv consolidarea procesului de reformă politică pentru a garanta ireversibilitatea acestuia și pentru a garanta aplicarea uniformă a reformei pe teritoriul întregii țări și la toate nivelurile administrației. Este important, de asemenea, ca Turcia să își respecte angajamentele privind armonizarea legislativă și punerea în aplicare a acquis-ului, asumate în cadrul acordului de asociere, al Uniunii vamale și al deciziilor relevante ale Consiliului de Asociere CE-Turcia privind, de exemplu, angajamentele cu privire la regimul comercial al produselor agricole.
      3.1.   PRIORITĂȚI PE TERMEN SCURT
      Dialogul politic
      Democrație și statul de drept
      Administrația publică

                  —

                  Continuarea reformei administrației publice și a politicii privind personalul, pentru a asigura o mai mare eficiență, responsabilitate și transparență.

                  —

                  Consolidarea administrațiilor locale prin reformarea administrației centrale, atribuirea de competențe administrațiilor locale odată cu punerea la dispoziția acestora a resurselor corespunzătoare.

                  —

                  Punerea în aplicare a legislației destinate instituirii unui sistem de tip ombudsman pe deplin funcțional.

                  —

                  Adoptarea și punerea în aplicare a legislației privind Curtea de Conturi.

            Controlul civil asupra forțelor de securitate

                  —

                  Accentuarea eforturilor de aliniere a controlului exercitat de autoritățile civile asupra armatei la practicile statelor membre ale UE. Garantarea neamestecului forțelor armate în chestiuni politice și a exercitării depline a funcțiilor de supraveghere ale autorităților civile în materie de securitate, inclusiv în ceea ce privește formularea unei strategii de securitate națională și punerea acesteia în aplicare.

                  —

                  Adoptarea măsurilor necesare în vederea creării unei mai mari responsabilități și transparențe în soluționarea problemelor legate de securitate.

                  —

                  Instituirea unui control parlamentar deplin asupra politicii militare și de apărare și asupra tuturor cheltuielilor conexe, inclusiv prin audit extern.

                  —

                  Limitarea competenței instanțelor militare exclusiv la atribuțiile militare ale personalului militar.

            Sistemul judiciar

                  —

                  Sporirea eforturilor depuse pentru a garanta, inclusiv prin intermediul formării, că autoritățile judiciare interpretează legislația în materie de drepturile omului și libertăți fundamentale în conformitate cu dispozițiile Convenției europene a drepturilor omului, cu jurisprudența Curții Europene a Drepturilor Omului (denumită în continuare „CEDO”) și cu articolul 90 din constituția Turciei.

                  —

                  Asigurarea independenței puterii judecătorești față de alte instituții de stat, în special în ceea ce privește Consiliul Superior al Judecătorilor și Procurorilor și sistemul de control. Mai precis, asigurarea reprezentării de către Consiliul Superior al Judecătorilor și Procurorilor a puterii judecătorești în ansamblu.

                  —

                  Întărirea eficacității puterii judecătorești, în special prin consolidarea capacității instituționale a acesteia și adoptarea unui nou cod de procedură civilă.

                  —

                  Continuarea constituirii de instanțe de recurs intermediare regionale.

            Politica anticorupție

                  —

                  Elaborarea unei strategii anticorupție cuprinzătoare, incluzând lupta împotriva corupției la nivel înalt și un organism central care să supravegheze și să monitorizeze punerea în aplicare a acesteia, inclusiv prin elaborarea de statistici. Îmbunătățirea coordonării între toate instituțiile implicate.

                  —

                  Asigurarea punerii în aplicare a Regulamentului privind principiile de conduită etică a funcționarilor publici și extinderea dispozițiilor acestuia la funcționarii aleși, magistrați, cadrele universitare și personalul militar.

                  —

                  Limitarea imunităților acordate politicienilor și funcționarilor publici în conformitate cu cele mai bune practici europene și îmbunătățirea legislației privind transparența finanțării partidelor politice și a campaniilor electorale.

            Drepturile omului și protecția minorităților
      Respectarea legislației internaționale privind drepturile omului

                  —

                  Ratificarea Protocolului opțional la Convenția ONU împotriva torturii, care prevede constituirea unui sistem de monitorizare independent a locurilor de detenție.

            Curtea Europeană a Drepturilor Omului

                  —

                  Respectarea Convenției europene pentru apărarea drepturilor omului și a libertăților fundamentale și asigurarea executării depline a hotărârilor CEDO.

                  —

                  Modificarea Codului de procedură penală astfel încât să se asigure exercitarea dreptului la un nou proces, în conformitate cu hotărârile pertinente ale CEDO.

            Promovarea și respectarea drepturilor omului

                  —

                  Înființarea unei instituții naționale independente privind drepturile omului, care să dispună de resurse corespunzătoare, în conformitate cu principiile aplicabile ale ONU. Monitorizarea cazurilor privind încălcarea drepturilor omului, inclusiv prin date statistice pertinente.

                  —

                  Formarea în continuare a personalului agențiilor de aplicare a legii în materie de drepturile omului și tehnici moderne de anchetă.

            Drepturi civile și politice
      Prevenirea torturii și a relelor tratamente

                  —

                  Asigurarea punerii în aplicare a măsurilor adoptate în contextul politicii „toleranță zero” în privința torturii și a relelor tratamente, în conformitate cu Convenția europeană a drepturilor omului (denumită în continuare „CEADO”) și cu recomandările Comitetului european pentru prevenirea torturii.

                  —

                  Asigurarea punerii în aplicare a Protocolului de la Istanbul pe întreg teritoriul țării, în special prin perfecționarea expertizei medicale.

                  —

                  Intensificarea luptei împotriva impunității. Garantarea efectuării, în timp util și în mod eficient, de către procurori a unor anchete asupra cazurilor prezumate, care să conducă la identificarea și pedepsirea autorilor de către instanțele judecătorești.

            Accesul la justiție

                  —

                  Sporirea eforturilor depuse pentru a garanta o asistență judiciară adecvată și servicii calificate de interpretare.

            Libertatea de exprimare

                  —

                  Pentru a asigura exercitarea deplină a libertății de exprimare, revizuirea și punerea în aplicare a legislației privind libertatea de exprimare, inclusiv privind libertatea presei, în conformitate cu CEADO și cu jurisprudența CEDO.

                  —

                  Remedierea situației persoanelor urmărite penal sau condamnate pentru exprimarea pașnică a opiniilor lor.

            Libertatea de întrunire și de asociere

                  —

                  Continuarea punerii în aplicare a tuturor reformelor privind libertatea de asociere și întrunire pașnică în conformitate cu CEADO și cu jurisprudența corespunzătoare. Punerea în aplicare a măsurilor de prevenire a utilizării excesive a forței de către forțele de ordine.

                  —

                  Alinierea la cele mai bune practici ale statelor membre UE referitoare la legislația privind partidele politice.

            Organizații ale societății civile

                  —

                  Continuarea consolidării dezvoltării interne a societății civile și a implicării acesteia în elaborarea politicilor publice.

                  —

                  Facilitarea și încurajarea comunicării deschise și a cooperării între toate sectoarele societății civile turce și partenerii europeni.

            Libertatea de credință

                  —

                  Adoptarea măsurilor necesare stabilirii unei atmosfere de toleranță care să ducă la respectarea pe deplin, în practică, a libertății de credință.

            În conformitate cu CEADO și cu jurisprudența CEDO:

                  —

                  Revizuirea și punerea în aplicare a legislației privind fundațiile.

                  —

                  Interpretarea și aplicarea legislației în vigoare până la adoptarea și punerea în aplicare a noii legi privind fundațiile.

                  —

                  Garantarea posibilității dobândirii personalității juridice de către comunitățile religioase nemusulmane și a exercitării drepturilor acestora.

                  —

                  Asigurarea accesului la educație religioasă pentru minoritățile nemusulmane, inclusiv a formării clerului acestora.

                  —

                  Asigurarea unui tratament egal pentru cetățenii turci și cei străini în ceea ce privește posibilitatea acestora de a-și exercita dreptul la libertate religioasă prin participarea la viața comunităților religioase organizate.

                  —

                  Adoptarea unei legislații care să nu permită urmăririle penale și condamnările repetate ale persoanelor care refuză efectuarea serviciului militar din motive de conștiință sau religioase.

            Drepturi economice și sociale
      Drepturile femeilor

                  —

                  Adoptarea de măsuri în vederea punerii în aplicare a legislației privind drepturile femeilor și împotriva tuturor formelor de violență împotriva femeilor, inclusiv infracțiuni comise în numele onoarei. Asigurarea formării specializate pentru judecători și procurori, pentru instituțiile de aplicare a legii, pentru municipalități și alte instituții responsabile și sporirea eforturilor depuse în vederea înființării de adăposturi pentru femeile amenințate să devină victime ale violenței, în toate localitățile mari, în conformitate cu legislația în vigoare.

                  —

                  Accentuarea sensibilizării publicului, în special a bărbaților, în ceea ce privește problemele de gen, precum și promovarea rolului femeilor în societate, inclusiv prin asigurarea accesului egal la educație și prin participarea pe piața muncii, în viața politică și socială; sprijinirea dezvoltării organizațiilor de femei pentru îndeplinirea acestor obiective.

            Drepturile copiilor

                  —

                  Asigurarea punerii în aplicare depline a Legii privind protecția copilului și promovarea protejării drepturilor copilului în conformitate cu normele UE și internaționale.

                  —

                  Continuarea eforturilor depuse pentru soluționarea problemei copiilor care muncesc și a sărăciei în rândul copiilor, precum și pentru îmbunătățirea situației copiilor străzii.

            Drepturile lucrătorilor și sindicate

                  —

                  Garantarea respectării depline a tuturor drepturilor sindicatelor, în conformitate cu normele UE și cu convențiile OIM relevante, în special în ceea ce privește dreptul la organizare, la grevă și la negocieri colective.

                  —

                  Continuarea consolidării dialogului social, facilitarea și încurajarea cooperării cu partenerii din UE.

            Politici antidiscriminare

                  —

                  Garantarea, în plan legislativ și în practică, a exercitării depline, de către toate persoanele, fără discriminare și indiferent de limbă, opinii politice, sex, rasă sau origine etnică, religie sau convingeri, handicap, vârstă sau orientare sexuală, a drepturilor omului și a libertăților fundamentale.

                  —

                  Sporirea eforturilor depuse pentru revizuirea programelor școlare și a manualelor, astfel încât să fie eliminat limbajul discriminatoriu.

            Drepturile minorităților, drepturile culturale și protecția minorităților

                  —

                  Asigurarea diversității culturale și promovarea respectului și a protecției minorităților în conformitate cu CEADO și cu principiile stabilite în Convenția-cadru pentru protecția minorităților naționale, precum și în conformitate cu cele mai bune practici ale statelor membre.

                  —

                  Garantarea protecției juridice a minorităților, în special în ceea ce privește exercitarea pașnică a dreptului de a poseda bunuri și de a se bucura de posesia lor în conformitate cu Protocolul nr. 1 la CEADO.

            Drepturi culturale

                  —

                  Îmbunătățirea accesului efectiv la radiodifuziune/televiziune în alte limbi decât turca, în special prin eliminarea restricțiilor legale existente.

                  —

                  Adoptarea măsurilor corespunzătoare pentru a sprijini predarea altor limbi decât turca.

            Situația în est și sud-est

                  —

                  Elaborarea unei strategii globale de reducere a disparităților regionale și în special îmbunătățirea situației în regiunea de sud-est, pentru a spori posibilitățile economice, sociale și culturale pentru toți cetățenii turci, inclusiv pentru cei de origine kurdă.

                  —

                  Eliminarea sistemului de supraveghere a satelor din sud-est.

                  —

                  Curățarea zonei de mine terestre.

            Persoanele strămutate intern

                  —

                  Adoptarea de măsuri care să faciliteze întoarcerea persoanelor strămutate intern în localitățile lor de origine, în conformitate cu recomandările reprezentantului special al secretarului general al ONU pentru persoanele strămutate.

                  —

                  Continuarea punerii în aplicare a legii privind acordarea de despăgubiri pentru pierderile cauzate de terorism și lupta împotriva terorismului. Asigurarea despăgubirii corecte și prompte a victimelor.

            Aspecte regionale și obligații internaționale
      Cipru

                  —

                  Sprijinirea activă a eforturilor depuse pentru punerea în practică a procesului asupra căruia s-a convenit la 8 iulie, care să ducă la rezolvarea completă și viabilă a problemei cipriote în cadrul ONU și în conformitate cu principiile de bază ale UE, inclusiv adoptarea unor măsuri concrete pentru a contribui la stabilirea unui climat favorabil unei înțelegeri atât de cuprinzătoare.

                  —

                  Aplicarea integrală a Protocolului de adaptare a Acordului de la Ankara la aderarea noilor state membre UE, inclusiv eliminarea tuturor restricțiilor existente impuse navelor sub pavilion cipriot și navelor care servesc comerțului cipriot (1).

                  —

                  Adoptarea, în cel mai scurt timp, a unor măsuri concrete pentru normalizarea relațiilor bilaterale dintre Turcia și toate statele membre ale UE, inclusiv Republica Cipru (1).

            Soluționarea pașnică a conflictelor frontaliere

                  —

                  Depunerea unor eforturi suplimentare în vederea soluționării tuturor conflictelor frontaliere încă existente, în conformitate cu principiul soluționării pașnice a conflictelor din Carta Organizației Națiunilor Unite, inclusiv, în cazul în care este necesar, făcând apel la competența Curții Internaționale de Justiție.

                  —

                  Angajamentul neechivoc de a întreține bune relații cu țările vecine; rezolvarea eventualelor surse de neînțelegeri cu țările vecine; și abținerea de la orice acțiune care ar putea influența negativ procesul de soluționare pașnică a diferendelor frontaliere.

            Obligații asumate în cadrul Acordului de asociere

                  —

                  Garantarea punerii în aplicare a angajamentelor asumate în temeiul Acordului de asociere, inclusiv Uniunea vamală.

            Criterii economice

                  —

                  Continuarea punerii în aplicare a politicilor fiscale și monetare corespunzătoare, în vederea adoptării unor măsuri adecvate menținerii unui climat macroeconomic stabil și previzibil. Punerea în aplicare a unui sistem de securitate socială durabil și eficient.

                  —

                  Continuarea consolidării coordonării politicilor economice între diferitele instituții și domenii de politică, în vederea furnizării unui cadru de politică economică durabil și coerent pentru economie.

                  —

                  Continuarea privatizării întreprinderilor de stat.

                  —

                  Continuarea liberalizării pieței și a reformelor prețurilor, în special în sectoarele energiei și agriculturii.

                  —

                  Ameliorarea dezechilibrelor de pe piața muncii. Îmbunătățirea, în acest scop, a structurilor de stimulare și a flexibilității pe piața muncii, pentru a spori participarea și ratele de ocupare a forței de muncă; sporirea eforturilor de educare și formare profesională, încurajând astfel trecerea de la o economie agrară la o economie bazată pe servicii.

                  —

                  Îmbunătățirea climatului de afaceri. În acest sens, îmbunătățirea funcționării instanțelor comerciale și salvgardarea independenței autorităților de reglementare a pieței; îmbunătățirea procedurilor de faliment pentru a depăși impedimentele privind ieșirea de pe piață.

                  —

                  Identificarea și punerea în aplicare a mijloacelor de reducere a economiei informale.

            Capacitatea de a-și asuma obligațiile care decurg din statutul de stat membru
      Capitolul 1:   Libera circulație a mărfurilor

                  —

                  Abolirea autorizațiilor de import sau a cerințelor privind acordarea de licențe, precum și a cerințelor disproporționate de obținere a certificatelor în ceea ce privește alte produse decât autovehiculele uzate.

                  —

                  Prezentarea Comisiei a unui plan de abolire a autorizațiilor de import pentru autovehiculele uzate.

                  —

                  Finalizarea identificării măsurilor care contravin articolelor 28-30 din Tratatul CE, elaborarea unui plan în vederea eliminării acestora și introducerea clauzei de recunoaștere reciprocă în ordinea juridică turcă.

                  —

                  Abordarea problemei nerezolvate privind protecția reglementară a datelor cu privire la produsele farmaceutice.

            Capitolul 3:   Dreptul de stabilire și libertatea de a presta servicii

                  —

                  Prezentarea unei strategii detaliate care să cuprindă o programare a tuturor etapelor necesare din perspectiva armonizării legislative și a capacității instituționale în vederea respectării acquis-ului în domeniul care face obiectul prezentului capitol.

                  —

                  Continuarea alinierii la acquis în sensul recunoașterii reciproce a calificărilor profesionale, în special prin prevederea unei proceduri de recunoaștere profesională diferită de recunoașterea academică și prin adoptarea cerințelor minime de formare prevăzute în Directiva 2005/36/CE a Parlamentului European și a Consiliului din 7 septembrie 2005 privind recunoașterea calificărilor profesionale (2).

                  —

                  Începerea alinierii la acquis-ul din domeniul serviciilor poștale.

            Capitolul 4:   Libera circulație a capitalului

                  —

                  Continuarea eliminării restricțiilor care afectează investițiile străine directe provenind din UE.

                  —

                  Începerea alinierii la acquis a legislației privind sistemele de plăți.

            Capitolul 5:   Achizițiile publice

                  —

                  Conferirea sarcinii de garantare a unei politici coerente și de dirijare a punerii în aplicare a acesteia unei organizații specializate în achiziții.

                  —

                  Prezentarea unei strategii cuprinzătoare care să includă toate reformele necesare pentru alinierea legislativă și dezvoltarea capacității instituționale în vederea respectării acquis-ului.

            Capitolul 6:   Dreptul societăților comerciale

                  —

                  Adoptarea noului cod comercial.

            Capitolul 7:   Legislația privind proprietatea intelectuală

                  —

                  Îmbunătățirea capacității autorităților polițienești, vamale și judiciare de a aplica legislația în domeniul drepturilor de proprietate intelectuală, inclusiv consolidarea coordonării între aceste autorități.

                  —

                  Combaterea, în special, a contrafacerii mărcilor comerciale și a pirateriei.

            Capitolul 8:   Politica în domeniul concurenței

                  —

                  Adoptarea unei legi privind ajutoarele de stat aliniată la cerințele acquis-ului și constituirea unei autorități independente din punct de vedere operațional de monitorizare a ajutoarelor de stat capabilă să respecte angajamentele de transparență existente.

                  —

                  Finalizarea și adoptarea Programului național de restructurare a sectorului siderurgic în conformitate cu cerințele UE.

            Capitolul 9:   Serviciile financiare

                  —

                  Continuarea alinierii la noile cerințe de capital pentru instituțiile de credit și societățile de investiții și la alte directive conexe (sistemul de garantare a depozitelor, lichidare și reorganizare, conglomerate financiare, conturi bancare).

                  —

                  Consolidarea normelor prudențiale și de supraveghere atât în sectorul bancar, cât și în sectorul financiar nebancar. Constituirea unei autorități independente de reglementare și supraveghere în sectorul asigurărilor și al pensiilor.

            Capitolul 10:   Societatea informațională și mijloacele de informare

                  —

                  Adoptarea unei noi legi privind comunicarea electronică, aliniată la cadrul de reglementare actual al UE.

                  —

                  Finalizarea adoptării și a punerii în aplicare a „condițiilor de pornire” esențiale pentru cadrul de reglementare pentru 2002 al UE.

                  —

                  Continuarea alinierii legislației în domeniul politicii audiovizualului, în special în sensul Directivei „Televiziune fără frontiere”.

            Capitolul 11:   Agricultura și dezvoltarea rurală

                  —

                  Instituirea unei agenții IPARD (instrumentul de asistență pentru preaderare pentru dezvoltare rurală), acreditată în conformitate cu cerințele UE.

                  —

                  Ridicarea restricțiilor pentru comerțul cu carne de vită, bovine vii și produse derivate.

            Capitolul 12:   Siguranța alimentelor, politica veterinară și fitosanitară

                  —

                  Adoptarea unei legi-cadru privind produsele alimentare, furajele și chestiunile veterinare în conformitate cu cerințele UE și care permite o transpunere completă a acquis-ului UE.

                  —

                  Garantarea capacității operative a sistemului de identificare și înregistrare a bovinelor și de înregistrare a deplasării acestora în conformitate cu acquis-ul UE și începerea punerii în aplicare a unui sistem adecvat pentru oi și capre în vederea înregistrării deplasărilor acestora.

                  —

                  Luarea măsurilor necesare pentru recunoașterea regiunii Tracia de către Organizația Mondială pentru Sănătate Animală ca zonă liberă de febră aftoasă cu vaccinare.

                  —

                  Clasificarea tuturor unităților agroalimentare pe categorii în temeiul acquis-ului UE și pregătirea unui program național pentru modernizarea acestor unități.

            Capitolul 13:   Pescuit

                  —

                  Consolidarea structurilor administrative, în special prin crearea unei unități centrale responsabile de toate chestiunile legate de pescuit. Este necesar, de asemenea, să se acorde o atenție specială îmbunătățirii serviciilor de inspecție și control din domeniul pescuitului.

                  —

                  Adoptarea unei legi revizuite în domeniul pescuitului, aliniată la cerințele UE, inclusiv în domeniul gestionării resurselor și a flotei, precum și al inspecției și controlului.

            Capitolul 14:   Politica în domeniul transporturilor

                  —

                  Adoptarea legii-cadru privind căile ferate, în vederea deschiderii treptate a pieței transporturilor feroviare din Turcia și prevederea separării funcțiilor în ceea ce privește gestionarea infrastructurii și furnizarea serviciilor.

                  —

                  Continuarea alinierii la acquis și a punerii în aplicare a acestuia în sectorul maritim, acordând o atenție deosebită punerii în aplicare eficiente a măsurilor de combatere a poluării. Consolidarea în continuare a administrației maritime, inclusiv ameliorarea siguranței flotei turcești și punerea în aplicare a acquis-ului privind securitatea maritimă.

                  —

                  În domeniul aviației, depunerea de eforturi în direcția găsirii unei soluții tehnice pentru a asigura comunicațiile necesare pentru a garanta un nivel adecvat de siguranță aeriană în regiunea mediteraneană de sud-est.

                  —

                  Angajarea într-un proces de recunoaștere a „denumirii comunitare” și propunerea unei strategii clare pentru alinierea progresivă la acquis-ul privind cerul unic european.

                  —

                  Alinierea la dispozițiile relevante și la aspectele specifice ale declarației de politică a Conferinței Aviației Civile Europene în domeniul securității aviației civile și punerea în aplicare a acestora.

            Capitolul 15:   Energie

                  —

                  Continuarea alinierii la acquis-ul privind piața internă a gazului și a electricității și schimburile transfrontaliere de electricitate și punerea în aplicare a acestuia, având, de asemenea, ca obiectiv posibila aderare la Tratatul de instituire a Comunității Energiei. Asigurarea punerii în aplicare a unor reglementări corecte și nediscriminatorii privind transportul gazului.

                  —

                  Continuarea dezvoltării capacităților diferitelor autorități de reglementare și asigurarea independenței acestora.

                  —

                  Consolidarea capacității administrative și continuarea alinierii în domeniul eficienței energetice, promovarea cogenerării de eficiență ridicată și dezvoltarea energiei regenerabile în transport, electricitate și încălzire/răcire, inclusiv stabilirea de obiective și măsuri de stimulare adecvate și ambițioase.

                  —

                  Aderarea la Convenția comună pentru securitatea gestionării combustibilului ars și pentru securitatea gestionării deșeurilor radioactive.

            Capitolul 16:   Fiscalitate

                  —

                  Adoptarea de măsuri practice care să conducă la o reducere substanțială a impozitării discriminatorii a produselor alcoolice, a tutunului de import și a țigărilor de import și prezentarea unui plan cu obiective intermediare clare și convenit cu Comisia, pentru eliminarea rapidă a oricărei impozitări discriminatorii existente.

                  —

                  Urmărirea alinierii TVA-ului și a accizelor, în special în ceea ce privește structura și nivelul taxelor percepute.

                  —

                  Continuarea consolidării și a modernizării administrației fiscale, inclusiv a sectorului tehnologiei informației, pentru creșterea conformității și îmbunătățirea culegerii impozitelor și pentru reducerea economiei subterane.

            Capitolul 18:   Statistică

                  —

                  Crearea în timp util a unor indicatori-cheie referitori la conturile naționale în conformitate cu ESA 95.

                  —

                  Alinierea metodologiei și a cadrului organizatoric pentru culegerea informațiilor în vederea elaborării de statistici în agricultură în conformitate cu cerințele UE.

                  —

                  Finalizarea constituirii registrelor de întreprindere.

            Capitolul 19:   Politică socială și ocuparea forței de muncă

                  —

                  Crearea de condiții pentru un dialog social eficient la toate nivelurile, inter alia, prin adoptarea unei noi legislații care să elimine dispozițiile restrictive cu privire la activitățile sindicatelor și garantarea respectării depline a drepturilor sindicatelor.

                  —

                  Prezentarea unei analize a situației muncii nedeclarate în Turcia și crearea unui plan de combatere a acestei probleme în contextul unui plan global de acțiune pentru punerea în aplicare a acquis-ului în beneficiul întregii forțe de muncă.

                  —

                  Finalizarea lucrărilor la Memorandumul comun pentru incluziune socială (JIM) și la Documentul comun de evaluare a priorităților politicii de ocupare a forței de muncă (JAP) și punerea activă în aplicare a ambelor procese de monitorizare.

            Capitolul 20:   Politica industrială și a întreprinderilor

                  —

                  Adoptarea unei strategii revizuite și cuprinzătoare de politică industrială.

            Capitolul 22:   Politica regională și coordonarea instrumentelor structurale

                  —

                  Consolidarea constituirii de structuri instituționale și consolidarea capacității administrative în domeniul programării, al pregătirii de proiecte, al monitorizării, al evaluării și al gestiunii și controlului financiar, în special la nivelul ministerelor de resort, pentru punerea în aplicare a programelor de preaderare ca o pregătire a punerii în aplicare a politicii comunitare de coeziune.

            Capitolul 23:   Autorități judiciare și drepturi fundamentale

                  —

                  Întărirea eforturilor de aliniere a legislației la acquis-ul privind protecția datelor personale și de instituire a unei autorități independente de supraveghere a protecției datelor.

                  —

                  Pentru alte priorități, a se vedea secțiunea referitoare la criteriile politice.

            Capitolul 24:   Justiție, libertate și securitate

                  —

                  Continuarea consolidării tuturor instituțiilor de aplicare a legii și alinierea statutului și funcționării acestora la standardele europene, inclusiv prin dezvoltarea unei cooperări la nivelul agențiilor. Adoptarea unui cod deontologic și constituirea unui sistem de contestații independent și eficient pentru a asigura o mai mare responsabilizare a tuturor organismelor de aplicare a legii.

                  —

                  Continuarea eforturilor de punere în aplicare a planului național de acțiune pentru dreptul la azil și migrație (inclusiv prin adoptarea unei foi de parcurs), creșterea capacității de combatere a migrației ilegale în conformitate cu standardele internaționale.

                  —

                  Încheierea urgentă a unui acord de readmisie cu UE.

                  —

                  Înregistrarea de progrese în pregătirea pentru adoptarea unei legi cuprinzătoare privind dreptul la azil în conformitate cu acquis-ul, inclusiv constituirea unei autorități competente în domeniu.

                  —

                  Continuarea eforturilor de punere în aplicare a planului național de acțiune privind gestionarea integrată a frontierelor, inclusiv prin definirea unei foi de parcurs precise. Luarea de măsuri pentru constituirea unei autorități însărcinate cu aplicarea noii legislații privind frontierele.

                  —

                  Punerea în aplicare a strategiei naționale privind criminalitatea organizată. Intensificarea luptei împotriva criminalității organizate, a drogurilor, a traficului de persoane, a fraudei, a corupției și a spălării de bani.

            Capitolul 26:   Educație și cultură

                  —

                  Consolidarea capacității administrative a Agenției naționale pentru educație de-a lungul vieții și tineret în acțiune, pentru a putea face față volumului de muncă sporit.

            Capitolul 27:   Mediu

                  —

                  Adoptarea unei strategii cuprinzătoare pentru transpunerea treptată, punerea în aplicare și aplicarea acquis-ului, inclusiv a unor planuri de constituire a capacității administrative necesare la nivel național, regional și local și a resurselor financiare necesare, cu precizarea obiectivelor intermediare și a calendarelor.

                  —

                  Continuarea transpunerii, a punerii în aplicare și a aplicării acquis-ului, în special a legislației orizontale și a legislației-cadru, precum cea privind evaluarea impactului asupra mediului, inclusiv aspectele transfrontaliere, precum și consolidarea capacității administrative.

                  —

                  Adoptarea Planului național de gestionare a deșeurilor.

            Capitolul 28:   Sănătate și protecția consumatorului

                  —

                  Continuarea procesului de aliniere la acquis-ul privind protecția consumatorilor și sănătatea, inclusiv în domeniul sângelui, al țesuturilor și celulelor, precum și în domeniul tutunului, și asigurarea unor structuri administrative adecvate și a capacității de aplicare.

                  —

                  Consolidarea, inclusiv prin formare, a capacității instanțelor de a asigura o interpretare uniformă a legislației privind protecția consumatorului.

            Capitolul 29:   Uniunea vamală

                  —

                  Alinierea la acquis a legislației cu privire la zonele libere, în special în ceea ce privește normele privind controalele vamale și auditul fiscal.

                  —

                  Consolidarea capacității de aplicare a administrației vamale, în special în ceea ce privește combaterea comerțului ilegal și a contrafacerii. Continuarea pregătirilor pentru interconectivitatea sistemelor informatice cu cele ale UE.

                  —

                  Eliminarea scutirilor de taxe vamale pentru bunurile care intră sub incidența Uniunii vamale și care sunt vândute în magazine duty-free călătorilor care intră pe teritoriul Turciei.

            Capitolul 30:   Relații externe

                  —

                  Alinierea cu poziția UE în cadrul Organizației Mondiale a Comerțului în ceea ce privește Agenda de dezvoltare Doha și în cadrul OCDE.

                  —

                  Finalizarea alinierii cu regimul Comunității Europene privind un sistem de preferințe generalizat (SPG).

                  —

                  Continuarea eforturilor de a încheia acorduri de liber schimb cu țări terțe, în conformitate cu acquis-ul.

            Capitolul 31:   Politica externă, de securitate și apărare

                  —

                  Continuarea alinierii la pozițiile comune, declarațiile, pozițiile și demersurile UE privind politica externă și de securitate comună (PESC).

                  —

                  Alinierea politicilor privind țările terțe și a pozițiilor adoptate în cadrul organizațiilor internaționale cu cele ale UE și ale statelor sale membre, inclusiv în ceea ce privește afilierea tuturor statelor membre ale UE la organizații și acorduri relevante, precum Acordul de la Wassenaar.

            Capitolul 32:   Control financiar

                  —

                  Adoptarea unui document strategic actualizat privind controlul financiar intern public (CFIP) și a legislației derivate din CFIP.

                  —

                  Adoptarea legislației în curs de adoptare pentru a garanta funcționarea Curții de Conturi din Turcia în conformitate cu standardele și orientările Organizației Internaționale a Instituțiilor Supreme de Audit (INTOSAI).

                  —

                  Constituirea unei structuri independente din punct de vedere funcțional de coordonare antifraudă pentru protejarea intereselor financiare ale UE.

            3.2.   PRIORITĂȚI PE TERMEN MEDIU
      Criterii economice

                  —

                  Finalizarea programului de privatizare.

                  —

                  Garantarea durabilității finanțelor publice.

                  —

                  Continuarea îmbunătățirii nivelului general al educației și al sănătății, acordând o atenție deosebită tinerei generații și femeilor.

                  —

                  Modernizarea infrastructurii țării, în special în domeniile energiei și transportului, în vederea creșterii competitivității economiei în general.

            Capacitatea de a-și asuma obligațiile care decurg din statutul de stat membru

            Capitolul 2:

            Libera circulație a lucrătorilor

                  —

                  Garantarea faptului că serviciile publice de ocupare a forței de muncă au capacitatea adecvată pentru a garanta participarea la rețeaua EURES (Serviciile europene de ocupare a forței de muncă).

                  —

                  Continuarea consolidării structurilor administrative, în special pentru coordonarea sistemelor de securitate socială.

            Capitolul 3:

            Dreptul de stabilire și libertatea de a presta servicii

                  —

                  Eliminarea în continuare a restricțiilor cu privire la dreptul de stabilire și la libertatea de a presta servicii transfrontaliere.

                  —

                  Continuarea alinierii la acquis-ul în domeniul serviciilor poștale.

                  —

                  Continuarea alinierii la acquis-ul pentru recunoașterea reciprocă a calificărilor profesionale și, în special, depunerea de eforturi în direcția eliminării cerințelor de naționalitate.

            Capitolul 5:

            Achizițiile publice

                  —

                  Punerea în aplicare a strategiei de achiziții publice.

                  —

                  Promovarea utilizării mijloacelor electronice în procedurile de achiziții publice.

            Capitolul 6:

            Dreptul societăților comerciale

                  —

                  Adoptarea unui cadru general de raportare financiară în domeniul contabilității societăților comerciale și al auditului în conformitate cu standardele UE.

                  —

                  Consolidarea cerințelor de divulgare. În special, adoptarea unei cerințe generale ca întreprinderile să depună situațiile financiare clasificate per entitate juridică auditată și situațiile financiare consolidate pentru a le face accesibile publicului larg.

            Capitolul 7:

            Legislația privind proprietatea intelectuală

                  —

                  Continuarea alinierii la dispozițiile în domeniul drepturilor de proprietate intelectuală și garantarea unei aplicări eficiente a acestora.

            Capitolul 8:

            Politica în domeniul concurenței

                  —

                  Alinierea legislației secundare în domeniul ajutoarelor de stat.

                  —

                  Asigurarea transparenței în domeniul ajutoarelor de stat în conformitate cu angajamentele bilaterale existente. Notificarea Comunității cu privire la toate sistemele de ajutor existente și cu privire la fiecare ajutor individual care urmează să fie acordat.

            Capitolul 10:

            Societatea informațională și mijloacele de informare

                  —

                  Continuarea transpunerii și a punerii în aplicare a acquis-ului în domeniul comunicațiilor electronice și pregătirea pentru liberalizarea deplină a piețelor.

                  —

                  Continuarea alinierii la acquis-ul privind audiovizualul și consolidarea independenței și a capacității administrative a autorității de reglementare.

            Capitolul 11:

            Agricultura și dezvoltarea rurală

                  —

                  Continuarea dezvoltării sistemului de identificare a terenurilor și a sistemului național de înregistrare a agricultorilor în vederea pregătirii pentru controale ale terenurilor agricole.

                  —

                  Începerea pregătirii punerii în aplicare a unor acțiuni-pilot referitoare la mediu și zonele rurale, în vederea aplicării în viitor a unor măsuri agroecologice.

            Capitolul 12:

            Siguranța alimentelor, politica veterinară și fitosanitară

                  —

                  Adoptarea unor măsuri de control pentru bolile animalelor și constituirea unor planuri de eradicare în cazul în care situația sănătății animalelor o justifică.

                  —

                  Modernizarea laboratoarelor și îmbunătățirea capacităților de control în domeniile siguranței alimentare, domeniul veterinar și fitosanitar, în special în ceea ce privește laboratoarele de referință, testarea reziduurilor (inclusiv planurile de control) și procedurile de eșantionare.

                  —

                  Alinierea legislației privind encefalopatia spongiformă transmisibilă (EST) și subprodusele de origine animală și începerea constituirii sistemului necesar de culegere și tratare.

            Capitolul 13:

            Pescuit

                  —

                  Constituirea unui sistem fiabil de evaluare a stocurilor în vederea furnizării de informații exacte referitoare la resursele marine.

                  —

                  Adaptarea registrului flotei existent la cerințele UE.

            Capitolul 14:

            Politica în domeniul transporturilor

                  —

                  Continuarea alinierii legislative și administrative la acquis-ul în domeniul transporturilor, în special în ceea ce privește transportul rutier și siguranța aeriană.

                  —

                  Consolidarea capacității de punere în aplicare a acquis-ului UE, inclusiv a măsurilor de control, în conformitate cu standardele UE.

            Capitolul 15:

            Energie

                  —

                  Garantarea creării unei piețe interne competitive a energiei, în conformitate cu directivele privind electricitatea și gazul. Consolidarea în continuare a structurilor administrative și de reglementare necesare pentru o piață a energiei funcțională și competitivă.

                  —

                  Adoptarea unei legi privind energia nucleară care să asigure un înalt nivel de siguranță nucleară în conformitate cu standardele UE.

            Capitolul 16:

            Fiscalitate

                  —

                  Continuarea alinierii accizelor și a TVA-ului, în special în ceea ce privește deducerile, scutirile, regimurile speciale, rambursările de impozite și aplicarea de taxe reduse.

            Capitolul 18:

            Statistică

                  —

                  Consolidarea rolului de coordonare al Turkstat și îmbunătățirea capacității administrative a acestuia în vederea ameliorării culegerii, a prelucrării și a distribuirii datelor în timp util.

            Capitolul 19:

            Politică socială și ocuparea forței de muncă

                  —

                  Continuarea transpunerii acquis-ului și consolidarea structurilor administrative și de asigurare a aplicării acestuia, inclusiv a inspectoratelor de muncă, în asociere cu partenerii sociali.

                  —

                  Îmbunătățirea capacității de evaluare și monitorizare a pieței forței de muncă și a evoluțiilor sociale și combaterea problemelor structurale.

            Capitolul 21:

            Rețele transeuropene

                  —

                  Acordarea de prioritate proiectelor identificate în cadrul Evaluării necesităților de infrastructură a transporturilor (TINA) și proiectelor de interes comun menționate în Orientările Comunității Europene privind rețelele transeuropene în domeniul energiei.

            Capitolul 22:

            Politică regională și coordonarea instrumentelor strategice structurale

                  —

                  Dezvoltarea, la nivel central, regional și local, a capacității administrative pentru punerea în aplicare a unei posibile politici comunitare de coeziune viitoare.

            Capitolul 24:

            Justiție, libertate și securitate

                  —

                  Accelerarea eforturilor de constituire a unui sistem integrat de gestionare a frontierelor în conformitate cu acquis-ul, bazat pe coordonarea strânsă la nivelul agențiilor și pe profesionalismul personalului, acoperind, inter alia, un mecanism de depistare timpurie a persoanelor care au nevoie de protecție internațională la frontiere.

                  —

                  Continuarea alinierii la acquis în domeniul azilului, în special prin eliminarea rezervei geografice la Convenția de la Geneva și prin intensificarea protecției, a asistenței sociale și a măsurilor de integrare pentru refugiați.

                  —

                  Asigurarea compatibilității legislației turcești cu acquis-ul în domeniul chestiunilor civile și consolidarea capacității autorităților judiciare de a aplica acquis-ul.

            Capitolul 27:

            Mediu

                  —

                  Continuarea transpunerii și a punerii în aplicare a acquis-ului privind legislația-cadru, convențiile internaționale privind mediul, legislația privind protecția naturii, calitatea apei, substanțele chimice, poluarea industrială, precum și gestionarea riscurilor și gestionarea deșeurilor.

                  —

                  Continuarea integrării cerințelor ecologice în celelalte politici sectoriale.

            Capitolul 28:

            Sănătate și protecția consumatorului

                  —

                  Asigurarea unui nivel înalt de protecție prin aplicarea eficientă a normelor de protecție a consumatorului și prin implicarea organizațiilor competente de protecție a consumatorului.

                  —

                  În domeniul sănătății mintale, dezvoltarea de servicii în cadrul comunităților ca o alternativă la instituționalizare și asigurarea unor resurse financiare suficiente pentru asistență medicală pentru bolnavi psihici.

            Capitolul 29:

            Uniunea vamală

                  —

                  Finalizarea alinierii legislației vamale în ceea ce privește bunurile și tehnologiile cu dublă utilizare, precursorii și mărfurile contrafăcute și mărfurile piratate.

            Capitolul 32:

            Control financiar

                  —

                  Alinierea Codului penal turcesc la Convenția de protejare a intereselor financiare ale UE (PIF) și la protocoalele acesteia.

            4.   PROGRAMARE
      Asistența financiară pentru prioritățile definite în parteneriatul pentru aderare va fi acordată prin intermediul a două instrumente financiare: programele adoptate înainte de 2006 și în 2006 vor fi puse în aplicare în conformitate cu Regulamentul (CE) nr. 2500/2001 al Consiliului din 17 decembrie 2001 privind asistența financiară de preaderare în favoarea Turciei (3). Programele și proiectele adoptate începând din 2007 vor fi puse în aplicare în conformitate cu Regulamentul (CE) nr. 1085/2006. În cadrul ambelor instrumente, Comisia a adoptat, respectiv va adopta decizii de finanțare, urmate de acorduri de finanțare semnate de către Comisie și de către Turcia. Acordurile de finanțare constituie temeiul legal pentru punerea în aplicare a programelor concrete.
      Turcia are, de asemenea, acces la finanțarea acordată prin programele multinaționale și orizontale.
      5.   CONDIȚIONARE
      Asistența comunitară acordată pentru finanțarea proiectelor prin intermediul instrumentelor de preaderare este condiționată de respectarea de către Turcia a angajamentelor asumate în cadrul Acordurilor CE-Turcia, inclusiv Decizia privind Uniunea vamală 1/95 și alte decizii, de continuarea măsurilor concrete menite să ducă la îndeplinirea în totalitate a criteriilor de la Copenhaga și, în special, de respectarea priorităților specifice din prezentul parteneriat pentru aderare revizuit.
      Nerespectarea acestor condiții generale ar putea determina Consiliul să decidă suspendarea asistenței financiare în temeiul Regulamentului (CE) nr. 2500/2001 sau în temeiul articolului 21 din Regulamentul (CE) nr. 1085/2006. De asemenea, sunt introduse condiții speciale în diferitele programe individuale anuale. Aceste decizii de finanțare vor fi urmate de semnarea unui acord de finanțare cu Turcia.
      6.   MONITORIZARE
      Punerea în aplicare a parteneriatului pentru aderare se analizează cu ajutorul mecanismelor constituite în temeiul Acordului de asociere, precum și pe baza rapoartelor de monitorizare ale Comisiei.
      Revizuirea punerii în aplicare a priorităților și a evoluției parteneriatului pentru aderare în ceea ce privește armonizarea legislativă, punerea în aplicare a legilor și asigurarea respectării acestora poate fi încredințată subcomitetelor instituite prin Acordul de asociere. Comitetul de asociere examinează evoluția globală a procesului, progresele înregistrate și problemele întâlnite în îndeplinirea priorităților parteneriatului pentru aderare, precum și probleme specifice pe care i le prezintă subcomitetele.
      Monitorizarea programelor de asistență financiară pentru preaderare este asigurată împreună de către Turcia și Comisie prin intermediul unui comitet mixt de monitorizare JMC/IPA. În scopul garantării eficacității acestei monitorizări, proiectele finanțate în cadrul fiecărui acord de finanțare trebuie să prevadă indicatori verificabili și cuantificabili ai realizărilor. Monitorizarea pe baza acestor indicatori va ajuta Comisia, comitetul de monitorizare JMC/IPA și Turcia să reorienteze ulterior programele, după caz, precum și să elaboreze altele noi. Comitetul de monitorizare JMC/IPA garantează compatibilitatea acțiunilor finanțate prin programele de preaderare cu parteneriatul pentru aderare.
      Parteneriatul pentru aderare va continua să fie adaptat, în măsura în care este necesar, în conformitate cu articolul 2 din Regulamentul (CE) nr. 390/2001.

         (1)  A se vedea și declarația Comunității Europene și a statelor sale membre din 21 septembrie 2005.

         (2)  JO L 255, 30.9.2005, p. 22. Directivă modificată ultima dată prin Regulamentul (CE) nr. 1430/2007 al Comisiei (JO L 320, 6.12.2007, p. 3).

         (3)  JO L 342, 27.12.2001, p. 1. Regulament abrogat prin Regulamentul (CE) nr. 1085/2006.


title: Decizia (UE) 2016/1575 a Parlamentului European din 28 aprilie 2016 privind închiderea conturilor Agenției pentru Drepturi Fundamentale a Uniunii Europene pentru exercițiul financiar 2014

text:
               14.9.2016

               RO

               Jurnalul Oficial al Uniunii Europene

               L 246/373

         DECIZIA (UE) 2016/1575 A PARLAMENTULUI EUROPEAN
   din 28 aprilie 2016
   privind închiderea conturilor Agenției pentru Drepturi Fundamentale a Uniunii Europene pentru exercițiul financiar 2014
   PARLAMENTUL EUROPEAN,

               —

               având în vedere conturile anuale finale ale Agenției pentru Drepturi Fundamentale a Uniunii Europene pentru exercițiul financiar 2014,

               —

               având în vedere Raportul Curții de Conturi privind conturile anuale ale Agenției pentru Drepturi Fundamentale a Uniunii Europene pentru exercițiul financiar 2014, însoțit de răspunsul agenției (1),

               —

               având în vedere declarația de asigurare (2) privind fiabilitatea conturilor și legalitatea și regularitatea operațiunilor subiacente întocmită de Curtea de Conturi pentru exercițiul 2014 în temeiul articolului 287 din Tratatul privind funcționarea Uniunii Europene,

               —

               având în vedere Recomandarea Consiliului din 12 februarie 2016 privind descărcarea de gestiune a agenției în ceea ce privește execuția bugetară pentru exercițiul financiar 2014 (05584/2016 – C8-0064/2016),

               —

               având în vedere articolul 319 din Tratatul privind funcționarea Uniunii Europene,

               —

               având în vedere Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului (3), în special articolul 208,

               —

               având în vedere Regulamentul (CE) nr. 168/2007 al Consiliului din 15 februarie 2007 privind înființarea Agenției pentru Drepturi Fundamentale a Uniunii Europene (4), în special articolul 21,

               —

               având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind Regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 al Consiliului privind Regulamentul financiar aplicabil bugetului general al Comunităților Europene (5),

               —

               având în vedere Regulamentul delegat (UE) nr. 1271/2013 al Comisiei din 30 septembrie 2013 privind Regulamentul financiar cadru pentru organismele menționate la articolul 208 din Regulamentul (UE, Euratom) nr. 966/2012 al Parlamentului European și al Consiliului (6), în special articolul 108,

               —

               având în vedere articolul 94 și anexa V la Regulamentul său de procedură,

               —

               având în vedere raportul Comisiei pentru control bugetar și avizul Comisiei pentru libertăți civile, justiție și afaceri interne (A8-0108/2016),

               1.

               ia act de conturile anuale finale ale Agenției pentru Drepturi Fundamentale a Uniunii Europene care sunt prezentate în anexa la raportul Curții de Conturi;

               2.

               aprobă închiderea conturilor Agenției pentru Drepturi Fundamentale a Uniunii Europene pentru exercițiul financiar 2014;

               3.

               încredințează președintelui sarcina de a transmite prezenta decizie directorului Agenției pentru Drepturi Fundamentale a Uniunii Europene, Consiliului, Comisiei și Curții de Conturi și de a asigura publicarea acesteia în Jurnalul Oficial al Uniunii Europene (seria L).

            Președintele

         Martin SCHULZ

            Secretarul general

         Klaus WELLE

      (1)  JO C 409, 9.12.2015, p. 334.

      (2)  A se vedea nota de subsol 1.

      (3)  JO L 298, 26.10.2012, p. 1.

      (4)  JO L 53, 22.2.2007, p. 1.

      (5)  JO L 357, 31.12.2002, p. 72.

      (6)  JO L 328, 7.12.2013, p. 42.